Document ID: 32008D0392

KOMISIJAS LĒMUMS
(2008. gada 30. aprīlis),
ar ko īsteno Padomes Direktīvu 2006/88/EK saistībā ar internetā izvietojamu informācijas vietni, lai elektroniski būtu pieejama informācija par akvakultūras nozares uzņēmumiem un apstiprinātajiem pārstrādes uzņēmumiem
(izziņots ar dokumenta numuru K(2008) 1656)
(Dokuments attiecas uz EEZ)
(2008/392/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2006. gada 24. oktobra Direktīvu 2006/88/EK par akvakultūras dzīvniekiem un to produktiem izvirzītajām dzīvnieku veselības prasībām, kā arī par konkrētu ūdensdzīvnieku slimību profilaksi un kontroli (1) un jo īpaši tās 59. panta 2. punktu,
tā kā:
(1)
Direktīvā 2006/88/EK ir izklāstītas veselības prasības, kuras jāpiemēro akvakultūras dzīvnieku un to produktu laišanai tirgū, importam un tranzītam, kā arī obligātie profilaktiskie pasākumi, kuru mērķis ir palielināt kompetento iestāžu, akvakultūras nozares uzņēmēju un citu šai nozarē iesaistīto personu izpratni par akvakultūras dzīvnieku slimībām un gatavību cīnīties ar tām.
(2)
Lai uzlabotu Direktīvas 2006/88/EK IV pielikumā minēto slimību profilaksi un novērstu to izplatību, dalībvalstīm jānodrošina, lai elektroniski būtu pieejama informācija par akvakultūras nozares uzņēmumiem un apstiprinātajiem pārstrādes uzņēmumiem, jo īpaši par audzētajām sugām un to veselības stāvokli.
(3)
Patlaban šie dati ir publiski pieejami reģistros, kurus dalībvalstis uztur atbilstoši Direktīvas 2006/88/EK 6. pantam.
(4)
Lai veicinātu dalībvalstu informācijas sistēmu sadarbspēju un procedūru izmantošanu ar elektroniskiem līdzekļiem un lai nodrošinātu pārredzamību un saprotamību, ir svarīgi informāciju par akvakultūras nozares uzņēmumiem un apstiprinātajiem pārstrādes uzņēmumiem izklāstīt vienotā veidā visā Kopienā. Tehniski vislabākais risinājums ir internetā izvietojama informācijas vietne, jo tā ļauj viegli piekļūt šādai informācijai un neprasa pārāk daudz resursu. Tādēļ jāizstrādā internetā izvietojamās informācijas vietnes izkārtojuma modelis.
(5)
Direktīvas 2006/88/EK II pielikumā ir izklāstīta akvakultūras nozares uzņēmumu un apstiprināto pārstrādes uzņēmumu reģistram nepieciešamā informācija. Tā kā internetā izvietojamās informācijas vietnes mērķis ir veicināt tādas attiecīgās informācijas sadarbspēju, ko reģistrē dalībvalstu izveidotajos akvakultūras nozares uzņēmumu reģistros, ne visa šī informācija ir jāiekļauj tīmekļa vietnē. Tomēr tajā jāiekļauj visa informācija, kas saistīta ar tādu tirdzniecības ierobežojumu noteikšanu, kas radušies atšķirīga veselības stāvokļa dēļ.
(6)
Direktīvā 2006/88/EK ir noteikts, ka, atkāpjoties no minētajā direktīvā paredzētās apstiprināšanas prasības, dalībvalstis drīkst pieprasīt, lai kompetentā iestāde reģistrētu tikai tādas ūdenskrātuves, kas nav akvakultūras nozares uzņēmumi un kurās ūdensdzīvnieki tiek turēti bez nodoma tos laist tirgū, audzētavas makšķerēšanai un akvakultūras nozares uzņēmumus, kuri apgādā vietējos patērētājus.
(7)
Ūdensdzīvnieku slimību izplatības risks, ko rada ūdenskrātuves, audzētavas makšķerēšanai un akvakultūras nozares uzņēmumi, kurus, atkāpjoties no Direktīvas 2006/88/EK 4. panta 1. punkta, ir reģistrējusi kompetentā iestāde, ir dažāds atkarībā no tā dabas, raksturojuma un atrašanās vietas. Tādēļ dalībvalstīm jāizlemj, cik lielā mērā informācija par šādām ūdenskrātuvēm, audzētavām makšķerēšanai un akvakultūras nozares uzņēmumiem ir iekļaujama internetā izvietojamajā informācijas vietnē.
(8)
Jāparedz pietiekami ilgs laikposms, lai dalībvalstis internetā izvietojamajā informācijas vietnē varētu iekļaut attiecīgo informāciju par akvakultūras nozares uzņēmumiem un apstiprinātajiem pārstrādes uzņēmumiem, turklāt jānosaka, ka šāda informācija būs pieejama vēlākais līdz 2009. gada 31. jūlijam.
(9)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Priekšmets un darbības joma
1. Šajā lēmumā ir izklāstīti noteikumi par internetā izvietojamu informācijas vietni, kura dalībvalstīm jāizveido, lai saskaņā ar Direktīvas 2006/88/EK 59. pantu ar elektroniskiem līdzekļiem būtu pieejama informācija par akvakultūras nozares uzņēmumiem un apstiprinātajiem pārstrādes uzņēmumiem.
2. Šo lēmumu mutatis mutandis piemēro ūdenskrātuvēm, audzētavām makšķerēšanai un akvakultūras nozares uzņēmumiem, kurus, atkāpjoties no Direktīvas 2006/88/EK 4. panta 1. punkta, saskaņā ar minētās direktīvas 4. panta 4. punktu un atbilstoši šā lēmuma 2. panta 1. punkta otrajai daļai ir reģistrējusi kompetentā iestāde.
2. pants
Internetā izvietojamā informācijas vietne
1. Dalībvalstis izveido internetā izvietojamu informācijas vietni (“internetā izvietojamā informācijas vietne”), lai darītu pieejamu informāciju par audzētavām vai gliemju audzēšanas zonām tādos akvakultūras nozares uzņēmumos un apstiprinātajos pārstrādes uzņēmumos, kuru darbība ir atļauta saskaņā ar Direktīvas 2006/88/EK 4. pantu.
Dalībvalstis katrā atsevišķā gadījumā lemj par to, kuras no 1. panta 2. punktā minētajām ūdenskrātuvēm, audzētavām makšķerēšanai un akvakultūras nozares uzņēmumiem jānorāda internetā izvietojamajā informācijas vietnē, ņemot vērā tādu ūdensdzīvnieku slimību izplatības risku, kas rodas šādu ūdenskrātuvju, audzētavu un uzņēmumu darbības rezultātā, balstoties uz to dabu, raksturojumu un atrašanās vietu.
2. Dalībvalstis izveido internetā izvietojamo informācijas vietni, ievērojot šādos pielikumos noteiktos paraugus:
a)
I pielikumā attiecībā uz akvakultūras nozares uzņēmumiem, kuros audzē zivis;
b)
II pielikumā attiecībā uz akvakultūras nozares uzņēmumiem, kuros audzē gliemjus;
c)
III pielikumā attiecībā uz akvakultūras nozares uzņēmumiem, kuros audzē vēžveidīgos;
d)
IV pielikumā attiecībā uz Direktīvas 2006/88/EK 4. panta 2. punktā minētajiem apstiprinātajiem pārstrādes uzņēmumiem, kuros slimību kontroles nolūkā veic ūdensdzīvnieku nonāvēšanu.
3. Dalībvalstis regulāri atjaunina internetā izvietojamo informācijas vietni, lai tā atbilstu informācijai, kas iekļauta Direktīvas 2006/88/EK 6. pantā paredzētajā reģistrā.
Tiklīdz ir reģistrētas veselības stāvokļa izmaiņas, tas jānorāda internetā izvietojamajā informācijas vietnē.
4. Dalībvalstis paziņo Komisijai internetā izvietojamās informācijas vietnes interneta adresi.
3. pants
Piemērošanas datums
Šo lēmumu piemēro no 2008. gada 1. augusta.
Tomēr internetā izvietojamo informācijas vietni vēlākais līdz 2009. gada 31. jūlijam papildina ar 2. panta 2. punktā un I līdz IV pielikumā minēto informāciju.
4. pants
Adresāti
Šis lēmums ir adresēts dalībvalstīm.
Briselē, 2008. gada 30. aprīlī

Labels: 12
0
17
6